עין איה על שבת ט קיד
קיד. הלך אצל משה וא"ל תורה שנתן לך הקב"ה היכן היא. הרשעה אינה יכולה להכיר, עם כל אוצרות חכמה שתרכש לה, את הטוב הפנימי הטהור, שהוא אוצר הסגולה, שעל ידו האדם מתעלה מעל כל חקי הטבע המוגבלים, מתרומם מכל השפלות של הרשע הקשור עם תכונת הארציות והבשר הבהמי אשר לאדם, מתנשא מכל המצרים והגבולים, ששום הגבלה טבעית, גשמית או רוחנית, יכולה לצמצמו ולהגבילו, שעל ידי כח עליון זה, נעשה האדם אלהי בתכונתו הפנימית, ומחבר את הארץ וכל חקיה לחקי החיים הנובעים מחפץ הטוב של בורא כל העולמים. ומתוך ההכרה של הרשעה אין אפשרות שיהיה נמצא בחיר עליון כזה באדם שיהיה ראוי להיות נושא את התורה בנשמתו, ושיהיה הוא הכח המרכס את אוצר הקודש העליון עם כל דיירי ארעא ומהלך חייהם. ובהשתוממות ישאל כח הרשעה למשה: תורה שנתן לך הקב"ה היכן היא, איה היא האפשרות בכחותיך החמריים והרוחניים להיות נושא לתכונה עליונה זו, להכיל את הזוהר העליון של האידיאליות האלהית עד כדי השפלתה עד הגבול של חיי האדם בארץ, היכן היא.
שבת ט קיד